༄༅། །ཙཏུརྦརྒཱནཱམུཏྶབདྷེནོབརྵདིརྒྷནཱམཀཱཉྩནདྷརྨཱངྒསྱརཱཀྟཱདྷིདེབཏཱཏྲིདྷཱདྷཱུཔཱརྩནོབིདྷིརྤིཛཧཱརཾ།།
༄༅། །གསེར་ཆོས་ལུགས་ཀྱི་ལྷ་མཆོག་དམར་པོ་རྣམ་གསུམ་གྱི་བསང་མཆོད་ཆོ་ག་སྡེ་བཞིའི་དགའ་སྟོན་འཇོ་བའི་དབྱར་རིང་ཞེས་བྱ་བ་བཞུགས་སོ།། ཡིད་འཕྲོག་ཕྲིན་ལས་གྲུབ་པའི་སྒྱུ་རྩལ་གྱིས། །སྲིད་ཞིའི་དཔལ་འབྱོར་ཕུན་ཚོགས་ཁེངས་ལྡན་ཡིད། །བརྟན་པ་རང་དབང་འགུགས་བྱེད་ལྷག་པའི་ལྷ། །རྣམ་གསུམ་དབྱེར་མེད་འཁོར་ལོའི་མགོན་གྱིས་སྲུངས། །ཀུན་རྟོག་ཡེ་ཤེས་ཀློང་སོང་རྣལ་འབྱོར་པའི། །གྲོགས་སུ་མི་ཁུག་སྐྱེ་འཕགས་འབྱོར་ལྡན་སུ། །ཁབ་ལེན་རྟེན་འབྲེལ་ལ་བརྟེན་ལོ་ཧའི་ཁམས། །བརྟན་པ་རྣམ་འགྱུར་ཅན་དུ་བགྱིད་པས་མཚོན། །ཕྱོགས་ཀུན་ཉུལ་བའི་དྲི་ཞིམ་སྤྲིན་རུམ་ནས། །མཆོད་རྫས་གྱ་ནོམ་སྤྲོས་པས་ལྷག་པའི་ལྷ། །རྣམ་གསུམ་དགྱེས་ཞལ་འཛུམ་དུ་དམུལ་དང་མཉམ། །སྡེ་བཞིའི་དགའ་སྟོན་འཇོ་བའི་བསང་མཆོད་བརྩམས། །དཔལ་ས་སྐྱའི་གསེར་ཆོས་ཀྱི་ནང་གསེལ་དམར་པོ་སྐོར་གསུམ་གྱི་ལྷ་ཚོགས་ལ་བསང་མཆོད་འབུལ་བ་ལ་སྦྱོར་བ་དངོས་གཞི་རྗེས་གསུམ་ལས། དང་པོ་ནི། ལྷ་གསུམ་གྱི་རྟེན་བྲིས་འབུར་གང་རིགས་ཀྱི་མདུན་དུ། ཉེར་སྤྱོད་དང་གཏོར་མ་ཟླུམ་གཏོར་གསུམ་མམ་གཅིག བསང་རྫས་ཕྱེ་མར་ཤིང་རྩི་སྣ་ཚོགས་ཀྱི་དུད་པ་བཏང་བ་སོགས་སྤྱི་ལྟར་བཤམ་མོ། །གཉིས་པ་བསང་མཆོད་གཞན་དང་འབྲེལ་བའི་ཚེ་མི་དགོས་ཀྱང་། འདི་ཉིད་སྒེར་བཏུབ་བྱེད་ན། སངས་རྒྱས་ཆོས་དང་ཚོགས་ཀྱི་སོགས་སྐྱབས་འགྲོ་སེམས་བསྐྱེད་སྔོན་དུ་བཏང་ལ། སྤྱན་འདྲེན་པ་ནི། ཧྲཱིཿབདག་ཉིད་བརྟན་གཡོའི་བདག་པོ་ལྷག་པའི་ལྷ། །སྣང་སྟོང་སྒྱུ་མའི་རྩེ་འཇོའི་ཐུགས་ཀ་ནས། །འགུགས་བྱེད་འོད་ཟེར་སྟོང་གི་ཕོ་ཉ་དག །གློག་འགྱུ་སྐད་ཅིག་རྣམ་པས་ཕྱོགས་སུ་འཕྲོས། །ཀུ་རུ་ཀུལླེའི་ཕུག་དང་བདེ་བ་ཅན། །སུམ་ཅུ་རྩ་གསུམ་གནས་སོགས་གར་བཞུགས་ནས། །རིགས་བྱེད་དཔའ་མོ་འདོད་རྒྱལ་ཚོགས་ཀྱི་བདག །རྣམ་གསུམ་བླ་མ་ཡི་དམ་རྒྱལ་བ་སྲས། །ནོར་ལྷའི་འཁོར་བཅས་འགྲོ་ལ་ཕན་གདགས་ཕྱིར། །དམ་བཅས་རྗེས་དགོངས་འདིར་སྤྱོན་ས་མ་ཛཿ། བཞུགས་སུ་གསོལ་བ་ནི། ཀུན་གསལ་ལུས་ཕྲའི་འགྲམ་པར་དུར་ཁྲོད་བརྒྱད། །ཁང་བཟངས་ཟླ་གམ་སྒོ་གཅིག་མཚན་ཉིད་རྫོགས། །བཻ་ཌཱུརྻ་ཡི་བྲག་རིའི་བསྟི་གནས་གསུམ། །ཆུ་སྐྱེས་འོད་སྟོང་གདན་ལ་བརྟན་པར་བཞུགས། །བཛྲཱ་སན་པྲ་ཏིཥྛནྟུ། གསལ་གདབ་པ་ནི། ཧྲཱིཿདབུས་ཕྱོགས་དབུགས་བྲལ་གནས་བརྒྱད་གདན་གྱི་སྟེང་། །བྱི་རུའི་འཁྲི་ཤིང་གཞོན་ནུ་དྲི་གཞོན་གྱིས། །རྣམ་པ་གཡོ་འདྲའི་ཡིད་འཕྲོག་རིགས་བྱེད་མ། །འདོད་པའི་མྱོས་བུམ་རྒྱས་པའི་ཁུར་གྱིས་མཛེས། །ཁྲོ་འཛུམ་སྤྱན་གསུམ་གཡོན་ཕྱོགས་ཟུར་ལྟ་བཅས། །ཆུ་སྐྱེས་དམར་པོར་ཅོ་འདྲིའི་ཕྱག་བཞིས་མཛེས། །དང་པོས་ཨུཏྤལ་དམར་པོའི་མདའ་གཞུ་འགེངས། །ཐ་གཉིས་དབང་གི་ལྕགས་ཀྱུ་ཞགས་པས་བྲེལ། །མི་མགོ་སྐམ་རློན་ཕྲེང་དང་སྟག་ཤམ་གྱིས། །ལང་ཚོའི་མཛེས་པ་བསྒྲིབས་པས་ཅི་བྱ་ཞེས། །རུས་པའི་རྒྱན་ལྔས་ཁྲེལ་སྙམ་གཡོན་བརྐྱང་གི །གར་སྟབས་མི་རོ་བརྫིས་པའི་འོད་སྟོང་འབར། །གཡས་ཕྱོགས་དབང་གི་གཞལ་མེད་ཁང་མཛེས་ཀྱི། །གདན་ལ་གཡོན་བརྐྱངས་དོར་སྟབས་བཞུགས་པའི་ལྷ། །འདོད་པའི་རྒྱལ་པོ་པདྨ་རཱ་གའི་རིར། །ཉི་འོད་གཞོན་ནུས་འཁྱུད་ལྟའི་དམར་མདངས་འཚེར། །སྐྱེ་འགྲོ་དབང་སྡུད་ལྕགས་ཀྱུ་ཕྱག་གཡས་འཕྱར། །ཅིག་ཤོས་འགྲོ་སེམས་འཆིང་བའི་ཞགས་པ་བཅང་། །སྤྱན་གསུམ་དམར་གློག་སྨིན་མའི་ནགས་འདབས་རྩེན། །དུག་ཅན་འཁྱོག་པོར་འཕྱེ་བའི་དོ་ཤལ་བྱས། །དབང་གི་དགའ་བདེ་རྒྱས་མའི་ལང་ཚོའི་དཔལ། །རྒྱ་སྐྱེགས་མེ་ཏོག་དཀྱིལ་ནས་ཕྱུང་ལྟར་དམར། །ལྕགས་ཀྱུ་བུམ་པས་ལག་བྲེལ་གཡོན་བསྐུམ་ཞབས། །བྱིན་པས་ཐབས་ལ་འཁྲིལ་ཚུལ་གཉིས་ཀ་ཡང་། །མཚམས་སྤྲིན་གསར་པ་གཡོ་འདྲའི་སྟོད་གཡོགས་དང་། །ཚོན་ལྔའི་ཤམ་ཐབས་དབང་པོའི་གཞུ་ལ་འཕྱ། །རིན་ཆེན་རྒྱན་འཁྲོལ་ཐོར་ཚུགས་སྤྱི་བོར་བཅིངས། །ཡེ་ཤེས་མེ་འོད་འབར་བའི་ཀློང་ན་བཞུགས། །གཙོ་མོའི་གཡོན་ཕྱོགས་གསང་བདག་འབྱུང་པོ་འདུལ། །རྔམ་སྟབས་བཞུགས་པའི་འོག་ཆར་བྲག་རིའི་ཁྲོད། །ཆུ་སྐྱེས་གདན་སྟེང་དབྱིག་གི་ཆར་འབེབས་པའི། །བྱི་བ་མནན་པའི་དམར་ཆེན་ཚོགས་བདག་དམར། །གཉིས་འཐུང་གདོང་གི་སྣ་ལག་བརྐྱངས་པའི་ཁས། །མཆེ་རྣོན་ཤེལ་གྱི་ཆུ་གྲི་གདེངས་པ་ལ། །སྤྱན་གསུམ་སྐྲགས་པས་རྫི་མ་སྟུག་པོའི་ཁྲོད། །རིངས་པར་བྲོས་ནས་ཧྲིག་གིས་བལྟ་སྙམ་བྱེད། །གཡས་པའི་ཕྱག་དྲུག་དགྲ་སྟྭ་མདའ་བོ་ཆེ། །ལྕགས་ཀྱུ་རྡོ་རྗེ་རལ་གྲི་འཕང་མདུང་དང་། །གཡོན་དྲུག་གཏུན་ཤིང་གཞུ་དང་ཁ་ཊྭཱཾ་ག །ཐོད་ཁྲག་ཤ་ཆེན་སྣོད་བཅས་ཕུབ་མདུང་འཛིན། །ཐོར་ཚུགས་རལ་པའི་སྟོད་ཟིལ་ལྷུན་པོའི་སྤོར། །ནོར་བུའི་ཏོག་གིས་ཉིན་མོར་བྱེད་པ་གསལ། །དར་གྱི་ཤམ་བུས་འཇའ་ཚོན་ལ་སྡང་ཞེས། །རིན་ཆེན་རྒྱན་ཚོགས་གད་མོར་དགོད་བཞིན་འཁྲོལ། །གཡོན་བརྐྱང་སྐྱིལ་ཀྲུང་ཕྱེད་པའི་གར་སྟབས་ཀྱིས། །འོད་ཟེར་དམར་པོ་འཁྲུགས་པའི་དབུས་ན་བཞེངས། །གསུམ་ཀའི་སྤྱི་བོར་པདྨའི་རིགས་མཆོག་བཅས། །དམར་འོད་ཉི་ཟེར་འཁྲུགས་པའི་དབུས་ན་བཞུགས། །བླ་མ་ཡི་དམ་རྒྱལ་བ་སྲས་སློབ་མ། །མཁའ་འགྲོ་ནོར་ལྷའི་ཚོགས་ཀྱིས་བསྐོར་བར་གསལ། །བསང་མཆོད་བྱིན་གྱིས་བརླབས་ནས་འབུལ་བ་ནི། ཨོཾ་ཨཱཿཧཱུྃ། རྒྱལ་བའི་གསང་གསུམ་རང་བཞིན་འབྲུ་གསུམ་གྱིས། །མཆོད་རྫས་བྱིན་རླབས་ཡེ་ཤེས་སྒྱུ་མའི་འཕྲུལ། །མཆོད་ཡུལ་དགྱེས་བསྐྱེད་མཆོད་རྫས་བསང་རྫས་ཚོགས། །འདོད་དགུ་ཕུན་ཚོགས་བསྐལ་པར་གནས་གྱུར་ཅིག །མཆོད་ཡོན་ཆུ་གཏེར་རླབས་ཀྱིས་མཁའ་ལ་འཁྱུད། །ཞབས་བསིལ་དག་བྱེད་ཡན་ལག་བརྒྱད་ལྡན་འབབ། །ཐང་ཆུར་སྐྱེས་པའི་མེ་ཏོག་ཅི་ཡང་འཛུམ། །དྲི་ཞིམ་སྤྲིན་གྱིས་ཞིང་ཀུན་ཁྱབ་པའི་སྤོས། །ཕྱོགས་ཀྱི་མུན་འཕྲོག་མར་མེ་ལྕེ་བརྒྱ་བསྐྱོད། །རེག་པར་བདེ་སྟེར་ཞིམ་པའི་དྲི་ཆབ་རྫིང་། །རོ་དྲུག་བཅུད་ལྡན་ཞལ་ཟས་རི་བོའི་ཕྲེང་། །འགྱུར་ཁུགས་སྙན་པའི་གླུར་འཇོ་རོལ་མོའི་སྒྲ། །རྒྱལ་སྲིད་རིན་ཆེན་བདུན་དང་བཀྲ་ཤིས་རྟགས། །གསེར་དངུལ་ནོར་བུ་གོས་དར་བགོ་བའི་རིགས། །དཀར་མངར་ཤིང་ཐོག་ལ་དུ་ལ་ཕུག་དང་། །འབྲུ་སྣ་ཕྱེ་མར་ཇ་ཆང་བདུད་རྩིའི་མཚོ། །ཡིད་བཟང་དབང་པོའི་འདོད་ཡོན་མ་བརྐུས་ཤིང་། །འཁོར་སྒྱུར་བསོད་ནམས་བཟའ་ཐང་མ་བཅད་པར། །དྲི་རོ་ནུས་པ་ཕུན་ཚོགས་བ་ལིནྟཿ། །ཁ་ཁ་ཁཱ་ཧི་ཁཱ་ཧི་དགྱེས་པར་རོལ། །དབྱར་སྐྱེས་རྐང་འཐུང་གཞོན་ནུའི་ལྕུག་ཕྲན་རྩེར། །མེ་ཏོག་སྙེ་མ་ལོ་མའི་ལྡིང་ཁང་དུ། །ཡིད་འོང་བསིལ་ཡབ་གཡོ་བ་སྤོས་ཀྱི་ཤིང་། །བྱིན་ཟར་གཏུལ་བ་དུད་པའི་སྤྲིན་ཆེན་ནི། །ཉེས་ཚོགས་འཁྲུད་པས་གངྒཱའི་ཆུར་དམོད་ཀྱང་། །ཅི་འདོད་ཡོན་ཏན་འབྱིན་པས་དཔག་བསམ་ཤིང་། །ཅོ་འདྲིར་བྱེད་པའི་བསང་མཆོད་རྒྱ་ཆེན་འདིས། །ཁམས་གསུམ་འགྲོ་བ་དབང་དུ་སྡུད་བྱེད་པའི། །བཀའ་སྲོལ་དངོས་བརྒྱུད་བླ་མའི་ཚོགས་རྣམས་བསང་། །དངོས་གྲུབ་འབྱུང་གནས་ཡི་དམ་ལྷ་ཚོགས་བསང་། །ཁེངས་ལྡན་ཡིད་འཕྲོག་ཀུ་རུ་ཀུལླེ་བསང་། །དབང་གི་ཁྲོ་ཆེན་འདོད་པའི་རྒྱལ་པོ་བསང་། །བགེགས་རྒྱལ་ལྷ་ཆེན་ཚོགས་ཀྱི་བདག་པོ་བསང་། །དམ་ཚིག་ཅན་ལ་བརྩེ་ཞིང་དབྱིག་སྟེར་བའི། །མཁའ་འགྲོ་ནོར་སྦྱིན་འཁོར་ཚོགས་ཐམས་ཅད་བསང་། །བསང་མཆོད་ཕུལ་བས་ཁྱེད་ཅག་དགྱེས་རབ་རྩེར། །ཉེ་བར་སོན་པའི་འཛུམ་བརྒྱ་དམུལ་མཛོད་ཅིག །ཉེས་ཚོགས་བཤགས་པ་ནི། ཀྱེ་ཚེ་རབས་ཀུན་དུ་འགྲོ་བ་མ་དད་རྒྱུར། །གང་དག་བསགས་པའི་ལས་སྒྲིབ་མཐོལ་བཤགས་ན། །འདམ་སྐྱེས་འདམ་གྱིས་མ་ནོངས་དྲི་བྲལ་གྱི། །འདབ་སྟོང་གྲོལ་བའི་ངོ་མཚར་ལྟར་སྟོན་ཅིག །སྒྲུབ་པོའི་དབང་དུ་འགྲོ་ཚོགས་འདུན་ཙམ་གྱིས། །ཁྱེད་ཅག་ཐུགས་རྗེའི་དྲིན་དུ་མི་བསྟོད་དེ། །དེ་ཀུན་གནས་སྐབས་མཐར་ཐུག་བདེ་རྒྱུར་བཅས། །སྦྱོར་བར་དངོས་གྲུབ་སྟེར་བ་འདིས་ཀྱང་ངོ་། །འདོད་དོན་ཕྲིན་ལས་གསོལ་བ་ནི། ཀྱེ་སེམས་ཅན་བྱང་ཆུབ་ལམ་དུ་མགྲོན་གཉེར་བའི། །དམ་བཅའི་ཡི་གེ་སྙིང་ལ་བཀོད་པ་བདག །དམར་བའི་ལྷ་གསུམ་མཆོད་པས་མཉེས་གྱུར་ནས། །ཡིད་འཕྲོག་ཕྲིན་ལས་དངོས་གྲུབ་ད་ལྟར་སྩོལ། །སྟོབས་འབྱོར་ཆེ་མཐོ་འཁོར་བའི་ཕུན་ཚོགས་དང་། །མཁས་བཙུན་གྲུབ་པ་ཐར་པའི་ཡོན་ཏན་ཅན། །ཐམས་ཅད་པདྨའི་བསུང་གིས་སྦྲང་རྩིའི་མགྲིན། །ཇི་བཞིན་བདག་དབང་དགུག་པའི་ཕྲིན་ལས་མཛོད། །བརྒྱུད་པའི་རིམ་པ་ལས་འོངས་གསེར་ཆོས་ཀྱི། །གདམས་ངག་བསྒོམ་བཟླས་རྫོགས་པའི་རྣལ་འབྱོར་པས། །སྣ་ཚོགས་ལས་ཀྱི་ཕོ་ཉས་སྣོད་བཅུད་ཀྱི། །དགེ་ལེགས་མཐའ་དག་རང་དབང་མཆིས་པར་མཛོད། །དད་ཅན་འདུས་པའི་ཞིང་ས་གཤིན་པའི་ཁྲོད། །ཟབ་རྒྱས་ཆོས་ཀྱི་ས་བོན་རྨ་མེད་བཏབ། །ཐབས་ལམ་བརྩོན་པའི་མྱུ་གུ་བསྐྱེད་བསྲིངས་རྩེར། །བྱང་ཆུབ་མཆོག་གི་སྙེ་མ་སྨིན་མཛོད་ཅིག །རྣམ་དཔྱོད་འཕོང་སྐྱེན་འཇུག་པས་གཏི་མུག་གི །འབོད་གྲོགས་འཚོ་བ་མཐར་བྱས་རིག་པའི་གཞུང་། །ཀུན་རིག་སྨིན་ལེགས་སི་ཏཱ་ཁབ་བཀུག་ནས། །མཁས་ཚུལ་གསུམ་གྱི་དགའ་སྟོན་འགྱེད་པར་མཛོད། །སྲིད་པའི་དཔལ་འབྱོར་ལ་བརྟེན་སྟོབས་བཅུ་པའི། །བསྟན་པ་སྤེལ་དང་བསྟན་འཛིན་དགེ་འདུན་བཅས། །དཔག་ཡས་མཆོད་པའི་ཕྲེང་བས་མཆོད་བགྱིད་ཅིང་། །རྒྱལ་བའི་མྱུ་གུའི་སྤྱོད་མཚོ་འགེངས་མཛོད་ཅིག །ཁབ་ལོང་གོར་མའི་ནུས་པས་ལྕགས་ཀྱི་ཕྱེ། །ཡིད་སྲུབས་འཇོ་སྒེག་འཕྲུལ་གྱིས་འདོད་ལྡན་བཞིན། །བླ་མ་ཡི་དམ་ནོར་ལྷའི་ཐུགས་རྗེ་ཡིས། །སྡེ་བཞིའི་དཔལ་འབྱོར་ཚུར་བསྡུས་གཡང་དུ་སྩོལ། །གསུམ་པ་ནི། མཆོད་ཡུལ་མགྲོན་དུ་གང་དག་བྱོན་པ་རྣམས། །མཆོད་པར་སྒྱུ་མའི་གར་གྱིས་རྣམ་རྩེན་ཞིང་། །མཆོད་པས་དགྱེས་ཚུལ་དངོས་གྲུབ་ལེགས་སྩལ་ནས། །མཆོད་ཡུལ་རྟེན་འདིར་བརྟན་པར་བཞུགས་སུ་གསོལ། །ཨོཾ་སུ་པྲ་ཏིཥྛ་བཛྲཱ་ཡ་སྭཱ་ཧཱ། བཀྲ་ཤིས་བརྗོད་པ་ནི། སངས་རྒྱས་བཀྲ་ཤིས་འཕོ་བྲལ་གོ་འཕང་བརྙེས། །ཆོས་ཀྱི་བཀྲ་ཤིས་བརྗོད་བྱ་རྗོད་བྱེད་འབྲེལ། །དགེ་འདུན་བཀྲ་ཤིས་སྐྱོན་བྲལ་ཡོན་ཏན་རྒྱས། །སྐྱབས་གསུམ་བཀྲ་ཤིས་དེས་འདིར་བདེ་ལེགས་ཤོག །བསོད་ནམས་བསྔོ་བ་ནི། འདིས་མཚོན་དགེ་བའི་མཚར་སྡུག་རྐང་པའི་རྩེས། །འགྲོ་སྙིང་མྱ་ངན་མེད་པར་བསྣུན་པའི་འཕྲལ། །དད་གསུམ་འདབ་སྟོང་གྲོལ་ནས་ཚོགས་གཉིས་ཕྱིར། །ཀུན་དགའི་གེ་སར་དགོད་པའི་རྒྱུ་ཕྱིར་བསྔོ། །ཅེས་སོ། །འདིར་སྨྲས་པ། ཕྱོགས་ཀུན་སྔོ་བསངས་ཀྱིས་ཁྱབ་དབང་པོ་ལྔའི། །ཡུལ་གྱུར་འདོད་ཡོན་སྤྲོ་ཞིང་དཔལ་འཇོ་བའི། །བསང་མཆོད་ཆོ་གའི་དབྱར་རིང་འདི་ཡོད་བཞིན། །འགྱུར་ལྡོག་སྤྲིན་སྔོན་དུས་དེས་ཅི་ཞིག་བྱ། །འདི་སྦྱར་བསོད་ནམས་མར་གྱུར་སེམས་ཅན་གྱི། །བསམ་ཀུན་རྫོགས་པའི་ཡིད་བཞིན་ནོར་ཕྱིར་རམ། །བྱང་ཆུབ་སྙིང་པོའི་ཕྱིར་ཅི་ཤེས་བྱའི་ཡུལ། །ཐམས་ཅད་མཁྱེན་རྒྱུར་བསྔོ་ཡི་གཞན་ཕྱིར་མིན། །ཞེས་གསེར་ཆོས་ལུགས་ཀྱི་ལྷ་མཆོག་དམར་པོ་སྐོར་གསུམ་དུ་གྲགས་པའི་བསང་མཆོད་ཀྱི་ཆོ་ག་སྡེ་བཞིའི་དགའ་སྟོན་འཇོ་བའི་དབྱར་རིང་ཞེས་བྱ་བ་འདི་ནི། བཅུ་ཕྲག་ཤེས་བྱའི་ཡུལ་ལ་མཁྱེན་དཔྱོད་ཀྱི་འོད་སྟོང་རབ་ཏུ་གསལ་བའི་མཆོག་གི་སྤྲུལ་པའི་སྐུ་སྐལ་བཟང་ཕྲིན་ལས་ལྷུན་གྲུབ་པའི་གསུང་བསྐུལ་ཏམྦུ་རའི་རྒྱུད་ལས་འཕོས་པའི་དབྱངས་སྙན་ལྟ་བུས་སོན་པར་བརྟེན། བནྡེ་ཚུལ་ཁྲིམས་རིན་ཆེན་དུ་བོད་པས་ལྷུན་གྲུབ་སྟེང་གི་རྒྱལ་ཁབ་ཀྱི་དབང་ཕྱོགས་བ་གམ་གསུམ་པར་བྲིས་པ་སརྦ་མངྒ་ལཾ་བྷ་ཝ་ཏུ།། །།